游石甕寺
作者：黄庶
朝代：宋

paragraphs: 飛泉自有迎客意，聲到山前入人耳。
泉聲引行不知疲，石路磽确折屐齒。
長安睫滿車馬塵，林巖夜夜來夢寐。
雲烟郊原鋪古圖，心眼開快明如洗。
渭流屈曲成大篆，書破野色爲綠紙。
丘墟沉吟古興廢，秋風正入紅樹起。
折碑斷垣卧荆棘，意思紛亂不可理。
窮幽更下蒼崖根，把酒坐聽潺湲醉。
山花似欲勸苦飲，時散清香入人鼻。
奔走恨不身長遊，喜寫姓名藏薜荔。